Lyngby er i Superligaen efter en samlet 4-3-sejr over Vendsyssel i playoff-kampene om en plads i landets bedste række efter sommerferien. Nordjyderne må ned i 1. division.

Sæsonens vigtigste kamp ventede Lyngby og Vendsyssel, da de to hold søndag eftermiddag tørnede sammen i den afgørende playoff-kamp i Superligaen.

Det gjaldt en plads i enten Superligaen eller 1. division efter sommerferien, og de sjællandske gæster havde det bedste udgangspunkt før det vigtige opgør.

Lyngby, der havde vundet det første opgør 2-1, jagtede samtidig hævn over nordjyderne, der for et år siden sendte dem i 1. divisions, mens Vendyssel selv rykkede op.

Den mission kom godt fra land, da Lyngby allerede efter 12 minutter kom foran. Vendsyssels Mikkel Frankoch, der var kommet ind i startopstillingen i forhold til første kamp, smed bolden væk på egen banehalvdel.

Lynhurtige Jeppe Kjær blev skudt af sted og kom alene igennem med Nicolai Flø. Her svigtede angriberen ikke, og så havde Lyngby for alvor kurs mod Superligaen.

Det var dog hjemmeholdet, der var det farligste hold i løbet af en første halvleg, der foregik i højt tempo. Flere gange var der optræk til farlige muligheder for Vendsyssel, men bolden ville ikke i kassen.

Stillingen var derfor fortsat 1-0, da de to hold gik til pausen.

Anden halvleg var ikke mange minutter gammel, da Vendsyssel for alvor var tæt på at få udligningen i kassen. Tiemoko Konate sendte et indlæg i boksen, hvor en helt fri Alhaji Kamara fik hovedet på. Han styrede dog bolden over mål.

Få minutter senere var det angrebskollegaen Benjamin Källmann, der fik hovedet på et indlæg. Han kom tættere på end Kamara, mens Vendsyssel-angriberen måtte se afslutningen tage overliggeren.

I stedet var det Lyngby, der nærmest ud af ingenting fordoblede føringen. Igen sløsede Vendsyssel-defensiven og mistede bolden foran eget felt. Bolden endte hos Jeppe Kjær, der med hælen lagde bolden tilbage til Adnan Mohammad, som scorede fra kanten af feltet.

Vendsyssel havde derfor for alvor travlt, hvis nordjyderne fortsat ville være en del af den bedste danske række.

Med 25 minutter tilbage kom der igen lidt spænding tilbage i opgøret. Jon Dagur Thorsteinsson faldt i Lyngby-feltet og fik straffespark, som han selv udnyttede.

Vendsyssel-holdet gik derfor mere offensivt til værks, og det efterlod plads defensivt til den hurtige Lyngby-offensiv.

Med et kvarter igen havde Magnus Westergaard en god mulighed for at afgøre kampen endegyldigt. Fra venstrekanten tog han bolden med ind i feltet og kom fri til afslutning, men en flot redning af Flø fik sendt bolden til hjørnespark.

Fire minutter før tid blev det så 2-2. Tiemoko Konate drev bolden frem mod Lyngby-feltet og tog sagen i egen hånd, da han efter et par træk sendte udligningen i mål fra kanten af feltet.

Vendsyssel-holdet lagde efterfølgende pres på Lyngby, men nordjyderne kunne ikke finde de afgørende scoringer. Lyngby vandt derfor 4-3 samlet og kan nu glæde sig over at være tilbage i Superligaen.

Omvendt må Vendsyssel tilbage i landets næstbedste række efter én sæson som Superliga-hold.

Støt Lyngby Boldklub - forudbestil din 100-års jubilæumstrøje